Newman, Linda Rozetta (2014-04)
AFRIKAANSE OPSOMMING: Lees is ŉ noodsaaklike vaardigheid in die 21ste eeu en is een van die boustene van leer. Navorsing in Suid-Afrika dui daarop dat leesprobleme in Suid-Afrika besig is om ernstige afmetings aan te neem. Om die leesvermoëns en geletterheidvlakke van leerders te verhoog, het die Noord-Kaapse Onderwysdepartement (NKOD) ŉ omsendskrywe uitgestuur, waarin skole verplig word om daagliks ŉ leesperiode van 30 minute in te stel. Hierdie leesperiode moet op die skool se rooster aangedui word. Binne die leesperiode moet lees op ŉ gestruktureerde manier aangebied word. Die breë navorsingsdoelstelling van die studie is om ondersoek in te stel na die perspektiewe van opvoeders rakende die gebruik van die leesperiode en die skoolbiblioteek. As navorsingshipotese is eerstens gestel dat opvoeders nie aan die leerders genoeg blootstelling rakende lees gee nie. Tweedens is gestel dat opvoeders nie ŉ kultuur van lees skep nie of ŉ positiewe houding teenoor lees by die leerders kweek nie, want hulle verontagsaam die leesperiode en ignoreer die biblioteek as hulpbron. In hierdie studie is daar gebruik gemaak van ŉ gemengde navorsingsontwerp, waarvolgens beide kwantitatiewe en kwalitatiewe navorsingsmetodes gekombineer word om die navorsingsprobleem beter te verstaan. Die studie het bestaan uit ’n literatuurstudie en ’n empiriese ondersoek. Die empiriese ondersoek is by twee geselekteerde hoërskole in die Namakwa-distrik gedoen. Die data is versamel deur ‘n vraelys wat voltooi is deur 16 graad 8- en 9- opvoeders van die geselekteerde skole. Fokusgroeponderhoude is ook met die deelnemers gevoer. ŉ Ontleding van die empiriese data het getoon dat: - die meerderheid van die opvoeders kennis dra van die leesperiode. - die leesperiode by nie een van die twee skole geïmplementeer word nie. - die opvoeders geen leiding en ondersteuning vanaf die Noord-Kaapse Onderwysdepartement ontvang het rakende hulpverlening aan leerders met leesprobleme nie. - beide skole beskik oor ’n skoolbiblioteek. - die skoolbiblioteek se bronne onvoldoende is en meestal verouderd is. - die opvoeders nie die skoolbiblioteek gebruik om onderrig en leer te bevorder nie. - die leerders ook geen blootstelling kry aan die skoolbiblioteek om take binne die kurrikulum te doen nie. Die navorsing bevestig die navorsingshipotese dat die leesperiode nie geïmplementeer word nie en dat die opvoeders nie die skoolbiblioteek as ŉ bron gebruik om die geletterdheid en akademiese vordering van leerders te bevorder nie.
Please refer to this item in SUNScholar by using the following persistent URL: http://hdl.handle.net/10019.1/86614
Masters Degrees (Curriculum Studies)166